Жанна Літвіна: Па тым часе гэта каштавала 5000 рублёў. Але зразумела, што гэта было больш, чым цяперашнія 5000 даляраў. Нядаўна ў нас адну хату прадалі за 25 тысяч, напрыклад… Мама тады аддала нам свае “пахавальныя” грошы, у нас з Аляксеем была “вясельная” тысяча, тысячу пазычалі ў сваякоў Аляксея – так і збіралі на хату. З кватэрай тое самае. Я 18 гадоў жыла на рагу Маркса і Валадарскага – там цяпер хлебная крама. Шэсць вокнаў над самым асфальтам – гэта была наша кватэра цягам 18-і гадоў. І туды Літвін прыходзіў яшчэ жаніхом. І калі мы ажаніліся, то жылі там. А бацька ўсё чакаў, пакуль пабудуюць мастакоўскі дом на Сурганава. Нас было ўжо 5 асобаў, бацька першы стаяў на той чарзе, каб пераехаць з падвалу. Вось яму чатырохпакаёвая кватэра і выпала. Пасля сястра выйшла замуж, усім хацелася жыць асобна… У выніку мы размянялі тую чатырохпакаёўку.